b'\n_START_ARTICLE_\nRadiolyysi\n_START_PARAGRAPH_\nRadiolyysi on aineen kemiallisen koostumuksen muuttamista ionisoivalla s\xc3\xa4teilyll\xc3\xa4. S\xc3\xa4teily tuotetaan t\xc3\xa4ss\xc3\xa4 yhteydess\xc3\xa4 radioaktiivisen hajoamisen avulla, toisin kuin esim. fotolyysiss\xc3\xa4, jossa kemiallinen koostumus muuttuu intensiivisen valon seurauksena._NEWLINE_S\xc3\xa4teilyn seurauksena aineen kemiallisissa sidoksissa tapahtuu katkeamisia ja uudelleenmuodostumisia. T\xc3\xa4m\xc3\xa4 n\xc3\xa4kyy ionisaationa ja radikaalien muodostumisena, esim. veden radiolyysituotteina muodostuu vety- ja hydroksidi-ioneja, vety- ja hydroksyyliradikaaleja, vety- ja happimolekyylej\xc3\xa4, vetyperoksidia sek\xc3\xa4 sekundaarituotteina lukuisia muita lyhytik\xc3\xa4isi\xc3\xa4 spesieksi\xc3\xa4. Eri tuotteiden muodostumistodenn\xc3\xa4k\xc3\xb6isyydet riippuvat s\xc3\xa4teilyn LET-arvosta, alhaisen LET-arvon s\xc3\xa4teily kuten gammas\xc3\xa4teily tuottaa enemm\xc3\xa4n ioneita ja radikaaleja ja korkean LET-arvon s\xc3\xa4teily kuten alfas\xc3\xa4teily enemm\xc3\xa4n molekulaarisia tuotteita._NEWLINE_Ilmi\xc3\xb6t\xc3\xa4 on tutkittu paljon muun muassa sen s\xc3\xa4teilysuojelumerkityksen takia. S\xc3\xa4teilykemia tutkii mm. polymerisaatiota, haitallisten mikrobien ja orgaanisten molekyylien tuhoamista ja vedyn ja vetyperoksidin tuottamista s\xc3\xa4teilyn avulla. Radiolyysi vaikuttaa my\xc3\xb6s k\xc3\xa4ytetyn ydinpolttoaineen pitk\xc3\xa4aikaiss\xc3\xa4ilytykseen._NEWLINE_Ydinreaktoreissa radiolyysi tuottaa prosessiveteen vapaata happea ja vety\xc3\xa4. Nykyaikaisissa ydinvoimalaitoksissa hapen ja vedynmuodostus reaktorin voimakkaassa s\xc3\xa4teilykent\xc3\xa4ss\xc3\xa4 on haitallinen ilmi\xc3\xb6, mutta her\xc3\xa4\xc3\xa4 luonnollisesti kysymys voisiko ilmi\xc3\xb6n valjastaa hy\xc3\xb6tyk\xc3\xa4ytt\xc3\xb6\xc3\xb6n. Asiaa on tutkittu sangen paljon ja lupaavimmalta konseptilta vaikuttaa niin sanottu homogeeninen ydinreaktori, jossa ydinpolttoaineen uranyylisulfaatti (UO\xe2\x82\x82SO\xe2\x82\x84) ja hidastinaine eli vesi muodostavat kesken\xc3\xa4\xc3\xa4n nestem\xc3\xa4isen liuoksen. Reaktorin tuottamasta energiasta 35\xc2\xa0% menee vedynmuodostukseen, loppu vapautuu l\xc3\xa4mp\xc3\xb6n\xc3\xa4._NEWLINE_Homogeeninen reaktoriteknologia on kuitenkin t\xc3\xa4h\xc3\xa4n asti ollut hyvin marginaalisessa k\xc3\xa4yt\xc3\xb6ss\xc3\xa4, eik\xc3\xa4 siit\xc3\xa4 ole k\xc3\xa4ytt\xc3\xb6kokemusta laboratorioiden ulkopuolelta. Tekniikan kehitt\xc3\xa4minen teolliseen k\xc3\xa4ytt\xc3\xb6\xc3\xb6n vaatisi suuria ponnistuksia eik\xc3\xa4 lopputuloksesta olisi varmuutta. N\xc3\xa4in ollen mielekk\xc3\xa4\xc3\xa4n taloudellisen arvion tekeminen olisi hyvin hankalaa.'